《蝇骥》
宋代·吕南公

超超飞骥尾，猎猎苍蝇翼。托止如雅素，主之无避色。

相从辄腾蹋，稳望千里益。朝刍雁田粟，夕饮龙渊液。

天山峻杳缭，过若影撩隙。神官下旁闯，展折形叹惜。

为言螴蜳类，命自臭秽得。胡然谬携载，浼尔云天骼。

是时决骤次，何莫怀辟易。骎骎骅骝前，拟越穷发北。

仙风响琳琅，忽遇九方伯。殷勤致羁绊，审按题肉力。

咨嗟绝尘足，恨乏轶群德。悲此中道骥，愤死秀冈侧。

苍蝇试回首，海雾光圛圛。进途当此穷，退路安可识。

寄声人间世，远致毋近测。栖翔度材分，勿妄希彩色。

永鉴蝇骥穷，无妨每相择。

作者简介：吕南公（约1047--1086），字次儒，简称南公。建昌军南城县丰义乡人（今江西黎川县裘坊乡一带）。北宋文学家。博涉丰富，书无不读，为文不喜缀缉陈言。熙宁中，（公元1073年左右）士方推崇王肃、马融、许慎之业，剽掠临摹之艺大行，独南公不能逐时好。一试礼闱不遇，遂退而乐室灌园，益著书，且借史笔以寓贬，以斧名齐。元佑初，（公元1086年）立十科士，曾肇疏称之欲命以官，旋卒。南公著有灌园集二十卷，《文献通考》传于世。